Mapurisa Anosunga, Uye Kurova Nhengo dzeNCA Dzichiratidzira
Nhengo dzeNCA dzaratidzira mumaguta mashanu dzichiti munyika munofanirwa kuitwa bumbiro idzva remitemo yenyika
Nhengo dzesangano rinorwira munyika kuti muumbwe bumbiro idzva remitemo yenyika, dzaratidzira mumaguta mashanu anoti Harare, Mutare, Gweru, Bulawayo neMasvingo. Mukuratidzira uku, vanhu vakawanda vasungwa kwaMutare, Harare, Gweru nemuBulawayo. Mapurisa anonzi asungawo nhengo dzeNCA apo dzanga dzichiratidzira. Muguta rekwaMutare munonzi masungwa vanhu gumi nevatanhatu vachipomerwa mhosva yekuvhiringa runyararo rwevamwe vanhu. Sekutaura kuri kuita mutori wedu wenhau Loirdham Moyo, vasungwa ava vanonzi vachiri paMutare Central police station. Ukuwo mapurisa emuHarare anonzi arova nhengo dze NCA dzanga dzichiratidzira, akarovawo vanhu vanga vari mumitsetse yekutora mari dzavo mumabhanga. Sachigaro veNCA, VaLovemore Madhuku, vanonzi vambochengetedzwa nemapurisa, uye nhengo dze NCA dzinosvika gumi nenhatu dzasungwawo mumaguta eBulawayo neGweru padzanga dzichiratidzira. NCA inoti nhengo dzayo dzinosvika mazana mana dzaratidzira kuMasvingo, uye hapana asungwa muguta iri. NCA inoti vanhu vanosvika gumi nevashanu vakuvara mukuratidzira kwaitika muHarare. Sangano iri rinoti richaitazve kuratidzira svondo rinouya nechipiri. National Director veNCA, VaEarnest Mudzengi, vanoti VaMadhuku vazoregedzwa nemapurisa, kunyange hazvo dzimwe nhengo dzavo dzichiri muhusungwa. Patience Rusere weStudio7 aita hurukuro naVaMudzengi pamusoro penyaya iyi. Dzimwe Nhau Kubva kuStudio7...